„În perioada 2009 – 2012, la nivelul Primăriei Municipiului Caracal, și-a desfășurat activitatea un grup infracțional organizat care a avut drept scop obținerea, de către membrii săi și persoane apropiate acestora, de sume de bani necuvenite, în principal direct din încasările instituției publice, în condiții nelegale, prin folosirea de documente care nu atestau operațiuni comerciale reale. Prejudiciul cauzat bugetului Unității Administrativ Teritoriale a Municipiului Caracal este de 5.009.500 lei”, se arată în comunicatul DNA.

Grupul infracțional organizat despre care procurorii susțin că ar fi fost condus de fostul primar din Caracal făceau parte mai mulți angajați ai primăriei, printre care directorul executiv al Direcției Economice din cadrul Primăriei, Maria Tudor, auditorul Compartimentului de Audit Public Intern al Primăriei, Mariana Benghe, dar și consilierele de la departamentul Buget-Contabilitate și Finanțe Publice, Elena Neculăiță și Natalia Olaru.

Concret, procurorii rețin că, în perioada menționată, „inculpații Anghel Gheorghe și Tudor Maria au dispus eliberarea de sume de bani direct din casierie și au semnat ordine de plată în favoarea mai multor societăți comerciale, fără ca aceste plăți să fie în vreun fel justificate de angajamente legale din care să rezulte obligații de plată în sarcina Primăriei municipiului Caracal, fără să existe dovada efectivă a recepționării bunurilor plătite și folosirea acestora în interesul instituției, fără să rezulte necesitatea obiectivă a efectuării unor astfel de achiziții și fără ca aceste operațiuni financiare să fie supuse controlului financiar preventiv”.

Din grupul infracțional organizat au făcut parte și reprezentanți ai unor societăți comerciale din zonă în numele cărora s-au emis pretinsele „documente justificative”, dar și funcționari publici din Primăria Caracal. „Practic, inculpatul Anghel Gheorghe, în calitate de inițiator și lider al grupului infracțional organizat, a acționat în mod concertat alături de ceilalți inculpați pentru obținerea de foloase patrimoniale/nepatrimoniale (sume de bani și capital electoral) atât pentru sine cât și pentru alții (ceilalți membrii ai grupării sau persoane apropiate acestuia), folosind în mod discreționar bugetul local al Primăriei mun. Caracal ce provenea în special din veniturile încasate din impozite și taxe locale, manipulate prin casieria centrală”, mai notează procurorii anticorupție.

De pildă, acesta ar fi folosit după bunul plac bugetul local pentru a organiza mese festive și de protocol, a cumpărat produse care nu erau necesare pentru Primărie și servicii de presă prin care să se promoveze, toate fiind plătite din numerarul casieriei și prin ordine de plată, semnate chiar de el și de directorul economic, Maria Tudor.

Pentru ca grupul să funcționeze fără probleme, primarul și directorul economic au sărit peste mecanismele locale de control și au hotărât împreună să elimine dovezile care arătau că și-au pus semnătura pe respectivele ordonanțe de plată.

Fostul primar din Caracal, condamnat la trei ani și jumătate de închisoare pentru devalizarea echipei de fotbal a orașului